Tað er tín ábyrgd sum foreldur at læra barn títt at ferðast trygt í ferðsluni. Skúlin hevur tó eisini ein avgerandi leiklut í ferðslufrálæruni, og ferðsla er kravt undirvísingarevni sambært fólkaskúlalógini. Ráðið fyri Ferðslutrygd mælir øllum skúlum til at hava ein ferðslupolitikk. Ein ferðslupolitikkur ásetir m. a., hvussu skúlin undirvísir í ferðslulæru, hvussu foreldur, næmingar og lærarar eiga at ferðast í økinum kring skúlan og leiðreglur fyri ferðsluatburð t. d. tá flokkar fara túrar. Hevur skúlin hjá tínum barni ein ferðslupolitikk, er hann møguliga tøkur á heimasíðu skúlans. Hevur skúlin ongan ferðslupolitikk, kanst tú skjóta upp fyri skúlaleiðara ella skúlastýri, at farið verður undir at arbeiða við einum ferðslupolitikki.